## Rješenje kojim se trgovačkom društvu Magma d.d. za proizvodnju, promet i vanjsku trgovinu, Zagreb, odobrava prospekt o izdavanju 360.000 redovnih dionica na ime, u nematerijaliziranom obliku, javnom ponudom

### NN 61/2007 (13.6.2007.), Rješenje kojim se trgovačkom društvu Magma d.d. za proizvodnju, promet i vanjsku trgovinu, Zagreb, odobrava prospekt o izdavanju 360.000 redovnih dionica na ime, u nematerijaliziranom obliku, javnom ponudom

# HRVATSKA AGENCIJA ZA NADZOR FINANCIJSKIH USLUGA

**1340**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
br. 140/05), članka 22. stavak 4. i članka Zakona o tržištu vrijednosnih papira
(»Narodne novine« br. 84/02, 138/06), te članka 215. Zakona o općem upravom
postupku (»Narodne novine« broj 53/91 i 103/96 – Odluka US RH), temeljem
zahtjeva društva Magma d.d. za proizvodnju, promet i vanjsku trgovinu, Zagreb,
Baštijanova 52a, za odobrenje prospekta o izdavanju dionica javnom ponudom i
objavljivanje podataka pri uvrštenju dionica društva Magma d.d. za proizvodnju,
promet i vanjsku trgovinu, Zagreb u prvu kotaciju Zagrebačke burze, Uprava
Hrvatske agencije za nadzor financijskih usluga je na sjednici održanoj 30.
svibnja 2007. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA JAVNOM PONUDOM

1. Trgovačkom društvu Magma d.d. za proizvodnju, promet i vanjsku trgovinu,
Zagreb, Baštijanova 52a, odobrava se prospekt o izdavanju 360.000 redovnih
dionica na ime, u nematerijaliziranom obliku, javnom ponudom, ukupne vrijednosti
3.600.000,00 kuna, pojedinačne nominalne vrijednosti 10,00 kuna po dionici.
2. O zahtjevu trgovačkog društva Magma d.d. za proizvodnju, promet i vanjsku
trgovinu, Zagreb, Baštijanova 52a, za odobrenje objavljivanja podataka prilikom
uvrštenja dionica u prvu kotaciju Zagrebačke burze, odlučit će se nakon potpunog
okončanja postup­ka.
3. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Magma d.d. za proizvodnju, promet i vanjsku trgovinu,
Zagreb, Baštijanova 52a (u daljnjem tekstu: Izdavatelj), podnijelo je Hrvatskoj
agenciji za nadzor financijskih usluga (u daljnjem tekstu: Agencija), dana 30.
ožujka 2007. godine, zahtjev za odobrenje prospekta o izdavanju redovnih dionica
javnom ponudom i odobrenje objavljivanja podataka iz prospekta pri uvrštenju
dionica Izdavatelja u prvu kotaciju Zagrebačke burze, te dokumentaciju, sukladno
Zakonu o tržištu vrijednosnih papira (»Narodne novine« br. 84/02, 138/06, u
daljnjem tekstu: Zakon) i Pravilniku o sadržaju zahtjeva i prilozima za
odobrenje prospekta i skraćenom prospektu (»Narodne novine« broj 118/03, u
daljnjem tekstu: Pravilnik), a 3. travnja 2007., te 28. i 29. svibnja 2007.
godine, zatražene izmjene i dopune prospekta i dokumentacije.
II. U provedenom postupku je utvrđeno da je Glavna skupština Izdavatelja, dana
28. ožujka 2007. godine donijela Odluku o povećanju temeljnog kapitala
izdavanjem 360.000 redovnih dionica, pojedinačne nominalne vrijednosti 10,00
kuna, ukupne nominalne vrijednosti 3.600.000,00 kuna.
Sukladno navedenoj Odluci Izdavatelja, temeljni kapital Društva povećati će se s
iznosa od 45.141.600,00 kuna za iznos od 3.600.000,00 kuna na iznos od
48.741.600,00 kuna, izdavanjem 360.000 redovnih dionica, nominalne vrijednosti
10,00 kuna, javnom ponudom.
Dalje, Odlukom Glavne skupštine Izdavatelja od 24. svibnja 2007. godine o
izmijeni odluke o povećanju temeljnog kapitala društva izdavanjem novih dionica
u svrhu inicijalne javne ponude od 28. ožujka 2007. godine, određeno je da
najniža cijena dionica predmetnog izdanja iznosi 201,00 kunu.
Raspon cijene dionica predmetnog izdanja bit će utvrđen u Javnom pozivu za upis
i uplatu, s tim da će konačnu cijenu po kojoj će ulagatelji upisati i uplatiti
dionice predmetnog izdanja, sukladno navedenoj Odluci, utvrditi Nadzorni odbor
Izdavatelja na prijedlog Uprave.
Konačna cijena dionica predmetnog izdanja utvrdit će se u okviru raspona cijene,
na datum naznačen u Javnom pozivu, a na temelju trenutnog stanja na tržištu i
iskazanog interesa ulagatelja za dionicama.
Datum i vrijeme otvaranja i zatvaranja razdoblja upisa dionica, bit će utvrđen i
objavljen u Javnom pozivu.
Razdoblje upisa dionica predmetnog izdanja trajat će najmanje 10 (deset) radnih
dana od dana otvaranja razdoblja upisa.
Društvo Zagrebačka banka d.d., Zagreb (dalje u tekstu: Agent izdanja) će u roku
od 6 dana od dana zatvaranja Razdoblja upisa izvijestiti ulagatelje o alokaciji
dionica, te će im dostaviti uputu o uplati novčanih sredstava na ime upisa
dionica.
Razdoblje uplate dionica predmetnog izdanja trajat će 1 (jedan) radni dan
počevši od 7. (sedmog) radnog dana od dana zatvaranja Razdoblja upisa.
Sredstva na ime upisa dionica predmetnog izdanja bit će u razdoblju uplate
uplaćena prema uputi koju će Agent izdanja, neposredno uručiti ulagatelju
fizičkoj osobi prilikom upisa dionica ili dostaviti 1 (jedan) radni dan prije
Razdoblja uplate, ulagatelju pravnoj osobi.
Ulagatelji fizičke osobe će u Razdoblju upisa kod Agenta izdanja, deponirati
iznos potrebnih sredstava za uplatu željenog broja dionica predmetnog izdanja po
najvišoj cijeni unutar raspona cijene, te istome dati nalog da u Razdoblju
uplate, u njegovo ime i za njegov račun izvrši uplatu.
Novčana sredstva ulagatelja, deponirana na ime upisa dionica predmetnog izdanja
bit će u Razdoblju uplate uplaćena na poseban račun Izdavatelja, otvoren kod
Agenta izdanja u svrhu dokapitalizacije.
Razlika između deponiranog iznosa novčanih sredstava i konačnog obračuna, bit će
bez odgode vraćena ulagateljima, a najkasnije u roku od 5 dana od dana provedbe
korporativne akcije povećanja temeljnog kapitala u Središnjoj depozitarnoj
agenciji.
Mjesto upisa dionica predmetnog izdanja za fizičke osobe bit će u svim
poslovnicama Agenta Izdanja.
Predmetno izdanje dionica smatrat će se uspješnim ukoliko se u navedenom roku za
upis i uplatu dionica bude upisano 100 % dionica koje se namjeravaju izdati i
860.000 dionica, odnosno 100% dionica koje, sukladno Odluci Izdavatelja od 28.
ožujka 2007. godine, izlaže prodaji dioničar Izdavatelja East European Food
Fund, SICAF, Luxembourg.
Ako upis dionica ne bude uspješan, Izdavatelj će u roku od 7 (sedam) dana od
isteka roka za upis i uplatu dionica predmetnog izdanja, vratiti ulagateljima
uplaćena sredstva.
U provedenom postupku utvrđeno je da su Zahtjevu Izdavatelja za odobrenje
prospekta o izdavanju dionica javnom ponudom, priloženi svi prilozi propisani
Zakonom i Pravilnikom i da podneseni Prospekt sadrži sve podatke u skladu s
odredbom članka 21. Zakona, slijedom čega je sukladno odredbi članka 22. stavak
4. Zakona, riješeno kao točki 1. izreke.
III. U provedenom postupku utvrđeno je da je Izdavatelj podnio i zahtjev za
objavljivanja podataka prilikom uvrštenja dionica u prvu kotaciju Zagrebačke
burze.
Sukladno odredbi članka 29. Zakona, dionice koje izdaje javnom ponudom na upis
vrijednosnih papira, Izdavatelj je obvezan izdati u nematerijaliziranom obliku i
uvrstiti u kotaciju burze u roku od 30 dana od dana izdavanja istih.
S obzirom na to da će u slučaju uspješnog izdanja dionica temeljem odobrenog
Prospekta, podaci koje je Izdavatelj obvezan objaviti prilikom uvrštenja svojih
dionica u prvu kotaciju burze, biti različiti od podataka sadržanih u odobrenom
Prospektu, Agencija će o zahtjevu Izdavatelja za objavljivanje podataka prilikom
uvrštenja dionica u prvu kotaciju Zagrebačke burze, odlučiti nakon što
Izdavatelj Agenciji u roku od 7 (sedam) dana od isteka roka za uplatu dionica,
dostavi obavijest o broju i postotku upisanih i uplaćenih dionica te osobama
koje su upisale i uplatile dionice, obavijest o upisu povećanja temeljnog
kapitala u sudskom registru nadležnog trgovačkog suda i obavijest o provedbi
korporativne akcije povećanja temeljnog kapitala u Središnjoj depozitarnoj
agenciji, te podatke koje je prilikom uvrštenja obvezan objaviti sukladno
odredbi članka 96. stavak 1. Zakona.
Slijedom navedenog, riješeno je kao u točki 2. izreke.
IV. Nadalje, utvrđeno je da je Izdavatelj uplatio naknadu i administrativnu
pristojbu sukladno odredbi članka 4. stavak 2. točka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga (»Narodne novine« br. 45/06, 11/07).
V. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/7
Urbroj: 326-111/07-9
Zagreb, 30. svibnja 2007.

Predsjednik Uprave
**Ante Samodol**, v. r.

Rješenje, NN 61/2007-1940
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)